การลอบสังหารชาร์ลี เคิร์ก

เมื่อวันที่ 10 กันยายน ค.ศ. 2025 ชาร์ลี เคิร์ก นักเคลื่อนไหวทางการเมืองอนุรักษนิยมชาวอเมริกัน ถูกยิงเสียชีวิตขณะอยู่บนเวทีที่มหาวิทยาลัยยูทาห์แวลลีย์ (ยูวียู) ในเมืองออเริม รัฐยูทาห์ เคิร์กกำลังพูดในงานกิจกรรมกลางแจ้งของมหาวิทยาลัย ซึ่งเป็นจุดแรกของแคมเปญที่วางแผนไว้โดยเทิร์นนิงพอยต์ยูเอสเอ อันเป็นองค์กรอนุรักษ์นิยมที่เขาร่วมก่อตั้ง

## ภูมิหลัง

ชาร์ลี เคิร์ก เป็นนักเคลื่อนไหวทางการเมือง นักเขียน และบุคคลในวงการสื่อฝ่ายขวาชาวอเมริกัน เป็นที่รู้จักในฐานะผู้ร่วมก่อตั้งและซีอีโอของเทิร์นนิงพอยต์ยูเอสเอ *[[เดอะวอชิงตันโพสต์|หนังสือพิมพ์วอชิงตันโพสต์]]* บรรยายถึงเขาว่าเป็น "หนึ่งในผู้โดดเด่นที่สุดของฝ่ายขวา" ในช่วงไม่กี่ปีที่ผ่านมา

เหตุลอบสังหารนี้เกิดขึ้นในช่วงเวลาที่มี "ความแตกแยกมากขึ้นและความรุนแรงเกิดขึ้นบ่อยครั้งขึ้นในแวดวงทางการเมืองของอเมริกา" ตามรายงานของ*ไฟแนนเชียลไทมส์* เหตุนี้เกิดหลังจากการโจมตีพอล เพโลซิ ในปี 2022 ความพยายามลอบสังหารดอนัลด์ ทรัมป์ในรัฐเพนซิลเวเนียและฟลอริดา ในปี 2024, การสังหารไบรอัน ทอมป์สัน ซีอีโอของยูไนเต็ดเฮลธ์แคร์ ในเดือนธันวาคมของปีนั้น, การวางเพลิงที่บ้านพักผู้ว่าการรัฐเพนซิลเวเนีย ในเดือนเมษายนปีถัดมา และการยิงสมาชิกสภานิติบัญญัติของรัฐมินนิโซตาสองคนในอีกสองเดือนถัดจากนั้น
### ภาพรวมของงานและการรักษาความปลอดภัย
การปรากฏตัวของเคิร์ก ที่มหาวิทยาลัยยูทาห์แวลลีย์ เป็นจุดแวะพักแรกของ *อเมริกันคัมแบกทัวร์* ซึ่งเป็นการเดินสายปราศรัยที่วางแผนโดยเทิร์นนิงพอยต์ยูเอสเอสำหรับฤดูใบไม้ร่วง เคิร์กเดินทางกับเจ้าหน้าที่รักษาความปลอดภัยส่วนตัว ขณะเดียวกันก็มีเจ้าหน้าที่ตำรวจมหาวิทยาลัยและหน่วยงานท้องถิ่นคอยดูแลความปลอดภัยให้ด้วย ก่อนงานจะเริ่มขึ้น ได้มีการยื่นคำร้องต่อมหาวิทยาลัยไม่ให้อนุญาตให้เขาปรากฏตัวและพูด แม้ว่ามหาวิทยาลัยจะระบุว่าจะอนุญาตให้เขาเข้ามาได้ตามนโยบายเสรีภาพในการพูดและการอภิปรายอย่างเปิดกว้าง

## การลอบสังหาร

เวลาประมาณ 12:10 น.ตามเวลาท้องถิ่น เคิร์กถูกยิงที่คอขณะปราศรัยในงาน *อเมริกันคัมแบกทัวร์* เคิร์กกำลังตอบคำถามเกี่ยวกับจำนวนเหตุการณ์กราดยิง ที่กระทำโดยคนข้ามเพศ จากนั้นเขาถูกถามว่า "คุณรู้หรือไม่ว่ามีมือปืนกราดยิงกี่คนในอเมริกาในช่วง 10 ปีที่ผ่านมา" ดังที่ปรากฏในวิดีโอของผู้เห็นเหตุการณ์ เคิร์กตอบว่า "นับความรุนแรงจากแก๊งด้วยไหม?" และถูกยิงในขณะมีผู้ตอบคำถามของเคิร์ก กระสุนมาจากระยะประมาณ  เจาะไปที่คอของเคิร์ก

มีผู้คนประมาณ 3,000 คนเข้าร่วมงานนี้ รวมทั้งเอริกา ฟรานซ์เว ภรรยากับลูกอีกสองคน อดีต สมาชิกสภาผู้แทนราษฎรสหรัฐ เจสัน ชาฟเฟตซ์ ซึ่งเข้าร่วมด้วยกล่าวว่า "ทันทีที่เสียงปืนดังขึ้น ทุกคนก็หมอบลงกับพื้น วิ่งออกไปอย่างแตกตื่น พร้อมเสียงตะโกนและกรีดร้อง" พยานอีกคนบอกกับ เดอะนิวยอร์กไทมส์ ว่า "ไม่มีใครหมอบลงไปจริง ๆ จนกว่าคนที่อยู่หน้าเวทีจะหมอบลงไป" และ "ผู้คนหมอบลงไปเป็นระลอก" พยานคนหนึ่งรายงานกับซีบีเอสนิวส์ว่า "มีเลือดไหลไปทั่ว" และ "ไม่มีเครื่องตรวจจับโลหะหรือการรักษาความปลอดภัยอะไรเลย" ในสถานที่จัดงาน ผู้เห็นเหตุการณ์อีกคนเล่าว่าหลังถูกยิงเคิร์กมีเลือดไหลออกจากด้านซ้ายของคอและทรุดลง

เคิร์กถูกนำตัวส่งโรงพยาบาลท้องถิ่น ซึ่งมีรายงานต่าง ๆ กันว่าเป็นโรงพยาบาลศูนย์ทิมพาโนกอสในเมืองออเริม หรือโรงพยาบาลยูทาห์แวลลีย์ในเมืองโพรโวที่อยู่ใกล้เคียง สำนักข่าวเอพีรายงานเวลาประมาณ 13:45 น. ว่าแหล่งข่าวแจ้งว่าเคิร์กอยู่ใน "อาการวิกฤต" ที่โรงพยาบาล *[[รอยเตอร์ส|สำนักข่าวรอยเตอร์ส]]*รายงานโดยอ้างโฆษกของมหาวิทยาลัยว่าเขาเข้ารับการผ่าตัด ประธานาธิบดี ดอนัลด์ ทรัมป์ รายงานการเสียชีวิตของเขาในบัญชีทรูธโซเชียล เมื่อเวลา 14:40 น. และได้รับการยืนยันจากโฆษกของเคิร์ก

## การสืบสวนและการตอบสนองของวิทยาเขต
สำนักงานสอบสวนกลาง (เอฟบีไอ) กับสำนักงานควบคุมเครื่องดื่มแอลกอฮอล์ ยาสูบ อาวุธปืน และวัตถุระเบิด ได้เข้าช่วยเหลือและร่วมสอบสวนในที่เกิดเหตุ
### การตอบสนองของมหาวิทยาลัย
เวลา 12:37 น. มหาวิทยาลัยได้ปิดวิทยาเขต ยกเลิกชั้นเรียน และขอให้ทุกคนออกจากวิทยาเขต เวลา 14:01 น. มหาวิทยาลัยได้ขอให้นักศึกษา "อยู่ในที่กำบังตนจนกว่าเจ้าหน้าที่ตำรวจจะสามารถนำทางออกจากพื้นที่ได้อย่างปลอดภัย"

### วิดีโอ
วิดีโอจากโทรศัพท์มือถือหลายรายการขณะเกิดเหตุยิงกันถูกเผยแพร่บนโซเชียลมีเดียอย่างรวดเร็ว ชื่อของผู้ก่อเหตุไม่มีการเปิดเผยทันที เจ้าหน้าที่ยืนยันว่ามีภาพของผู้ต้องสงสัยจากกล้องวงจรปิด (ซีซีทีวี)

### การสอบสวนและควบคุมตัวผู้ต้องสงสัย
บัญชีทวิตเตอร์อย่างเป็นทางการของยูวียู ระบุว่ามีการยิงปืนนัดเดียวไปที่เคิร์ก และทีมรักษาความปลอดภัยได้นำตัวเขาออกจากที่เกิดเหตุ รายงานเบื้องต้นจากมหาวิทยาลัยและสื่อหลายแห่งระบุว่าผู้ต้องสงสัยถูกควบคุมตัว แต่ในช่วงบ่ายวันนั้น โฆษกของยูวียูชี้แจงว่ายังไม่มีผู้ต้องสงสัยถูกควบคุมตัว

เจ้าหน้าที่มหาวิทยาลัยกล่าวว่ากระสุนนัดดังกล่าวน่าจะมาจากอาคารในมหาวิทยาลัยที่อยู่ห่างออกไปประมาณ  จากบริเวณจัดงาน สื่อท้องถิ่นระบุว่าสถานที่ดังกล่าวคือดาดฟ้าของอาคารศูนย์แนะแนวนักศึกษา

ผู้ว่าการรัฐยูทาห์ สเปนเซอร์ คอกซ์ และผู้อำนวยการเอฟบีไอ แคช พาเทล ต่างยืนยันในวันเดียวกันว่ามีผู้ต้องสงสัยถูกควบคุมตัว นอกจากนี้ คอกซ์ยังกล่าวถึงการใช้โทษประหารชีวิตที่อาจเกิดขึ้น

วันที่ 12 กันยายน ทรัมป์ระบุว่ามีการควบคุมผู้ต้องสงสัยอีกรายไว้ได้ หลังบิดาของผู้ต้องสงสัยรายดังกล่าวนำตัวเขาส่งให้ตำรวจ ต่อมา เอฟบีไอประกาศชื่อผู้ต้องสงสัยว่าเป็น ไทเลอร์ เจมส์ โรบินสัน

## ปฏิกิริยา
### ภายในประเทศ

ไม่นานหลังการยิง ดอนัลด์ ทรัมป์ได้กล่าวบน ทรูธโซเชียลว่า "เราทุกคนต้องสวดภาวนาให้กับชาร์ลี เคิร์กที่ถูกยิง" รองประธานาธิบดี เจดี แวนซ์ โพสต์บน เอกซ์ว่า "ขอสวดภาวนาให้กับชาร์ลี เคิร์ก เขาเป็นผู้ชายที่ดีจริง ๆ และเป็นคุณพ่อที่ยังหนุ่ม" นอกจากนี้ยังมีข้อความแสดงความเห็นอกเห็นใจจากรัฐมนตรีว่าการกระทรวงกลาโหม พีต เฮกเซท, หัวหน้าพรรคเสียงข้างมากในวุฒิสภา จอห์น ธูน, อัยการสูงสุด แพม บอนดิ, รัฐมนตรีว่าการกระทรวงสาธารณสุข รอเบิร์ต เอฟ. เคเนดี จูเนียร์ และรัฐมนตรีว่าการกระทรวงการคลัง สกอต เบสเซนต์ ไมก์ จอห์นสัน ประธานสภาผู้แทนราษฎรแห่งสหรัฐอเมริกา กล่าวถึงการเสียชีวิตของเคิร์กว่าเป็น "ความเสียใจอย่างใหญ่หลวง" และอธิบายว่าเขาเป็นหนึ่งในเสียงอนุรักษ์นิยมที่ "เข้มแข็งที่สุด"  จอห์นสันได้เรียกร้องให้หยุดการประชุมสภาผู้แทนราษฎร ระหว่างการลงคะแนนเสียงหลายรอบเพื่อเรียกร้องให้มีช่วงเวลาแห่งการยืนสงบนิ่งและสวดมนต์อุทิศแด่เคิร์ก ขณะที่ประธานาธิบดีทรัมป์สั่งให้ลดธงครึ่งเสา จนถึงวันอาทิตย์ เวลา 18.00 น. เพื่อเป็นเกียรติแก่เคิร์ก

นักการเมืองจากพรรคเดโมแครต รวมถึงอดีตประธานาธิบดี บิล คลินตัน, บารัก โอบามา และ โจ ไบเดิน อดีตรองประธานาธิบดี กมลา แฮร์ริส รัฐมนตรีต่างประเทศ ฮิลลารี คลินตัน อดีตประธานสภาผู้แทนราษฎร แนนซี เพโลซี ผู้ว่าการรัฐแคลิฟอร์เนีย แกวิน นิวซัม ผู้ว่าการรัฐมิชิแกน เกร็ตเชน วิตเมอร์  ผู้ว่าการรัฐเพนซิลเวเนีย จอช ชาปิโร ผู้ว่าการรัฐมินนิโซตา ทิม วอลซ์ สมาชิกวุฒิสภารัฐเวอร์มอนต์ เบอร์นี แซนเดอส์ วุฒิสมาชิกเพนซิลเวเนีย จอห์น เฟตเตอร์แมน ผู้สมัครชิงตำแหน่งนายกเทศมนตรีนครนิวยอร์ก โซห์ราน มัมดานี และอดีตสมาชิกสภาผู้แทนราษฎร แกบบี กิฟฟอดส์ พร้อมด้วยสามีของเธอ วุฒิสมาชิก มาร์ค เคลลี ประณามการยิงครั้งนี้

ฮัสซัน ไพเกอร์ สตรีมเมอร์แนวหน้า ซึ่งมีกำหนดว่าจะไปโต้วาทีกับเคิร์กในช่วงปลายเดือนกันยายน เรียกเหตุการณ์สังหารครั้งนี้ว่าเป็น "เหตุการณ์ที่น่าสะพรึงกลัว" และกล่าวว่า "เสียงสะท้อนจากผู้คนที่แสวงหาการแก้แค้นหลังจากเหตุการณ์รุนแรงและน่ารังเกียจนี้จะสร้างความกังวลอย่างแท้จริง" นอกจากนี้ผู้มีชื่อเสียงหลายคน รวมถึง คริส แพรตต์ และจิมมี คิมเมล ได้ร่วมแสดงความเสียใจต่อเหตุดังกล่าว

### ระหว่างประเทศ
นายกรัฐมนตรีอังกฤษ เคียร์ สตาร์เมอร์ แสดงความเสียใจ นายกรัฐมนตรีอิสราเอล เบนจามิน เนทันยาฮู โพสต์ทวีตแสดงความเสียใจต่อเคิร์ก นายกรัฐมนตรีอิตาลี จอร์จา เมโลนี ประณามการโจมตีและแสดงความเสียใจ ประธานาธิบดีอาร์เจนตินา ฆาบิเอร์ มิเลย์ ก็ได้ส่งความเสียใจเช่นกัน  รวมถึง ผู้นำฝ่ายค้านของแคนาดาและหัวหน้าพรรคอนุรักษนิยมของรัฐบาลแคนาดา หัวหน้าพรรคประชาธิปไตยคริสเตียนสวีเดนและสมาชิกรัฐสภาจากพรรคประชาธิปไตยสวีเดนแสดงความเสียใจ ไนเจล แฟราจ ผู้นำพรรคปฏิรูปสหราชอาณาจักร ได้แชร์ภาพถ่ายของเขาและเคิร์กขณะให้สัมภาษณ์กับสื่อมวลชน พร้อมกล่าวว่า "นี่เป็นวันที่มืดมนมากสำหรับประชาธิปไตยอเมริกัน ผมเสียใจอย่างสุดซึ้งต่อชาร์ลี ภรรยา และลูก ๆ ของเขา"

## ผลสืบเนื่อง
มหาวิทยาลัยยูทาห์แวลลีย์ประกาศงดการเรียนการสอนกับกิจกรรมทั้งหมดในทุกวิทยาเขตและศูนย์การศึกษา จนถึงวันที่ 15 กันยายน

หอสมุดประธานาธิบดีโรนัลด์ เรแกน ยกเลิกและเลื่อนกิจกรรมซึ่งมีเบน ชาปิโร เป็นผู้บรรยาย ที่กำหนดจัดขึ้นในช่วงเย็นของวันเกิดเหตุ

## อ้างอิง

หมวดหมู่:รัฐยูทาห์
หมวดหมู่:การลอบสังหาร
หมวดหมู่:ความรุนแรงทางการเมืองในสหรัฐ
หมวดหมู่:เหตุยิงในสถานศึกษา
หมวดหมู่:สหรัฐในปี พ.ศ. 2568
หมวดหมู่:การดำรงตำแหน่งประธานาธิบดีสมัยที่ 2 ของดอนัลด์ ทรัมป์